OLGA SE OKSELTJIES | Want die lewe ruik nie na laventel nie
Buurvrou vertel ons ander dag dat sy na haar 80ste verjaardag vir die eerste keer gegaan het vir ‘n mammogram. Nadat dit afgehandel was, het die dr met haar kom praat.
Hy het haar gevra “Bestuur Tannie ‘n motorkar?” Glo my, vyf jaar later bestuur sy steeds haar eie rooi gevaarte. Ewentwel, sy het gesê “Ja” Waarna hy wou weet of sy die kar gereeld laat toets. Weer het sy ja gesê. Toe wou hy weet hoe is dit dan moontlik dat sy in al die jare nooit na haarself laat kyk het nie. Sy was natuurlik vreeslik verbaas, sy gaan dan elke jaar vir haar ondersoek.
Gedagte van die dag: Onthou om heeltemal na jouself ook te kyk.
Oktober 22, 2018 at 9:36 nm	Olga	1 comment
Daarmee saam het die besef gekom dat ek laat geslaap het. Ek moes al in Augustus ‘n afspraak gemaak het om te gaan vir ‘n mammogram. Ewentwel, ek het gebel en was vertel dat hulle vir Oktober vol bespreek was.
Daar staan ek toe telefoon nog in die hand en weet nie of ek verlig is of bang nie. Sien, ek het verlede jaar vergeet en 2016 was ek te besig. Al asof ‘n dame net in Oktober ‘n mammogram kan kry. Staan nog en wonder hoekom het ek nie ‘n afspraak gemaak vir November of self Desember nie, toe my foon lui.
Daar was ‘n kansellasie. Stel ek belang in die “afprakie”? Stel ek belang? Almal weet NEE! Was daar nie ander mense voor my nie? Dan weer die ander dames het seker geskeduleer vir November in plaas van net ” Baie dankie” gesê. Of dalk was dit maar ‘n geval dat my nommer laaste een en dus sigbaar was. Maar nou ja, ek het my lysie opgetrek van wat alles moet saamgaan. Nou lê daar nog een bult voor wat ek moet uit. Ek moet na ‘n gp vir ‘n verwysingsbrief.
Gedagte van die dag: Moenie ‘n gegewe perd in die bek kyk nie.
Oktober 17, 2018 at 10:15 vm	Olga	4 Kommentaar
Kyk dis Oktober weer.
Alweer tyd vir daardie ander ding. Die ding wat my laat bewe en my kopvel laat kriewel. Die mammogram. Aan die dames wie dit al gehad het, veels geluk. Aan die wie nog moet gaan (soos die uwe) sterkte.
Gedagte van die dag: Ontspan net Olga. Dis ‘n noodsaaklike euwel.
Oktober 16, 2018 at 2:02 nm	Olga	1 comment
Die liewe tyd
Homer moes onlangs ‘n kwotasie gaan doen het by die ouetehuis. Hy wou hê ek moes saam, maar ek meng nie in by sy doen en late nie. Doen net die admin. (As ek onthou.)
In elk geval, ek was nou onder die indruk gebring dat die tannie heeltemal van die pad af is. Sy vloek glo mense en val hulle sommer sonder rede verbaal aan. Ek moet erken, ek het haar terloops geken, nogal dikwels in ‘n winkel of poskantoor gesien. Toe hy die deur gaan insit, dring Homer aan ek moet saam. Ek staal my toe vir die vloekslag al sê hy die tannie het hom nog net hoflik behandel. Nou sedert my “oumensies” weg is, gaan ek nie veel daar nie. Maar ek weet die tannie se man is intussen oorlede en sy weer getroud. (In plein Afrikaans die oumensie vat nie kak nie. Sy weet wat sy wil hê en hoe om dit te kry.)
Die oom vertel my sy vrou is binne, gaan sê vir haar dag. Ek loer so rond en sien daar staan een kruk. So as sy die eerste keer mis gooi, kan ek wegkom sonder dat ‘n kruk my in die rug gaan tref. Daar sit sy toe, netjies uitgevat, elke haartjie op sy plek, handjies gevou op haar skoot by die deur en uitkyk. “Middag tannie Babs”groet ek. Een kyk en sy hou haar arms oop. Ek buk, soen en druk ook maar. Toe bulder sy hier langs my oor “Homer, jou donner, kom hier.”
Toe hy so om die kosyn loer, baklei sy dadelik “Hoekom het jy my nie gesê Meisiekind is jou vrou nie?” Sy het Olga te swaar op die tong gevind en my so begin noem.
Gedagte van die dag: Wanneer gaan ek leer? Mens kan nie alles glo wat jy vertel word nie.
Oktober 12, 2018 at 2:19 nm	Olga	4 Kommentaar
Om te braai.
Wat is vir ‘n man so aanloklik aan ‘n braai? Is dit die feit dat hy nou wettiglik met vuur kan speel sonder om raas of slae te kry? Ek dink beslis so.
Vir Homer is Saterdag nie Saterdag as hy nie kan braai nie.Deesdae moet hy ook opsluit rooivleis, witvleis en wors hê. Ek het al ‘n paar keer kom kry dan het hy sommer twee soorte wors ook beet. Deesdae gaan ek op ‘n Saterdag oggend voordat ons ry om te gaan parkrun doen, eers die “ontdooi” skinkbord deur. As daar twee soorte wors op is, gooi ek gerus een pak terug in die vrieskas.
Hy kan natuurlik ook nie sien hoekom moet hy vuurmaak vir twee tjoppies en ‘n krulletjie wors nie. So dan braai hy vir ‘n armie en eet ons Saterdagaand, Sondagoggend, Sondagaand en Maandagmiddag braaivleis. maar dit pla ook nie meer nie, dan hou ons maar op ‘n Dinsdag “meatless Monday.” Sal hy mos protesteer en sê dat hy nooit akkoord gegaan het dat ons ‘meatless Monday” hê nie. Dis mos eenvoudig om op te los seg ek toe, “Gaan kry vir jou losies.”
Gedagte van die dag: Saterdag sal Saterdag wees met sop ook.
Oktober 8, 2018 at 10:03 nm	Olga	6 Kommentaar
Ek het mos al genoem ek is die luiste mens wat ek ken. Ewentwel, verlede week sukkel ons weer met internet. Telkom was mos weer teen die paal op. Maar nou ja, ek het ‘n bed vol lap wat gordyne moet word en met Homer se gesweisery reg voor die venster, is die kanse dat dit binne kort gaan gebeur, maar skraal.
As Homer my deesdae sien, wil hy al weet “Wat eet ons?” Hoekom de vy is dit my saak? Ek wil nie heeltyd my kombuis vuil hê nie. Skoon maak is soos vroeg opstaan, vastly overrated, dankie. Maar toe dit so koud was verlede week wil hy weer weet “wat eet ons” Daardie ou drie letter woordjie was op die punt van my tong. Hoekom moet die kombuis elke dêm dag omgeroei word omdat hy wil eet? Toe tref dit my. Daar is ‘n halwe pak “Quick cook samp” in die kas en in die vrieskas is daar twee bakke saggekookte bruinbone. So kom ek maak Oom en tante sop. Sop is mos ‘n eenskottel gereg en met ‘n pak hoendernekkies en ‘n strook gerookte ribbebene kan dit nogal ‘n gawe ete maak.
So gesê, so gedaan. Toe ek die handvol pietersielie in die pot gooi en die plaat afsit was dit net mooi tyd vir ‘n beker teetjies voor die sop in die bakkies gaan val. Dan wag ‘n luilekker aand op die uwe.
Goeie geeftag! Toe ek omdraai, staan altwee wasbakke boeppens met skottelgoed. Die vloer het sommer sulke lang briekmerke op en die kaste staan vol goed. Nou wie de duiwel het reg agter my rug so kom staan en mors? As ek die maaifoedie in die hande kry, gaan daar bloed loop. Maar Homer sweer blou hy was heelmiddag buite. Volgens hom moes ek die gemors gemaak het. Maar ek is mos nie betotteld in my blerrie kop nie. Nee. Wragtig, al was die sop hoe lekker, EK MAAK NIE WEER SOP NIE.
Gedagte van die dag: Ek wil ‘n feetjie met ‘n voorskootjie hê.
September 25, 2018 at 9:22 nm	Olga	7 Kommentaar
Mêêêêns is soos ‘n skaap
Een aand stuur my noolste Nolie vir my ‘n link. Ek maak toe oop en dis sowaar ‘n link vir regte egte grafstene in Suid Afrikaanse begrafplase. Ek het oop gemaak en begin “soek”. Natuurlik al wat ontslapene is wat ek geken of van gehoor het.
Ek het gesit en soek tot anderdag môre. Aarde, maar dis eenvoudig asof my eie mense nooit bestaan het nie. Julle sal nie glo hoe frustrerend dit is nie. Maar ook nogal interessant. http://graves-at-eggsa.org/ Ek vertel die volgende dag ‘n vriendin daarvan en sy sê weer dis “weird” wie doen sulk goed? Maar, sy sit ook glo “dag en nag op daardie vervlakste grave site.”Ellende op ellende, kry sy ook nie haar mense se grafstene nie.
Dit beteken egter nie ons het uit die lug geval nie, soms word grafstene onleesbaar verweer of dit breek of word gevandaliseer. Wie so nou kon dink dat so ‘n webtuiste ‘n bekoring kan inhou?
Gedagte van die dag: Nee! Nie weer nie Olga.
September 11, 2018 at 3:57 nm	Olga	1 comment
Toortsie oor Oktober maand, vrouemaand.
Olga oor Lente is in ons land.
seegogga oor Lente is in ons land.
scrapydo2.wordpress.… oor Lente is in ons land.
Mêêêêns is soos 'n skaap
99 red wat?